Хто жыве ў траве?  
*Ніна Галіноўская*

Хто жыве, хто жыве

ў высокай траве?

Там і мошкі, і жучкі,

матылькі і павучкі.

А хто скача, нібы коннік?

Рэкардсмен па скоках — конік.

Чый каптанік у гарошкі

і прыгожая галоўка?

Гэта божая кароўка.

Лежабоку слімака

не адрозніш ад лістка.

Пчолка шэпча

з канюшынай:

«Даць нектару

мне павінна».

Непаседа страказа —

то наперад, то назад.

Кружыцца, як верталёт.

Не патрэбен ёй пілот.

Асцярожна: у траве

вельмі шмат хто жыве.